钦定古今图书集成/明伦汇编/闺媛典/第224卷 > 吴孔澜妻刘氏
## 钦定古今图书集成/明伦汇编/闺媛典/第224卷 > 吴孔澜妻刘氏

按《埔阳县志》：刘氏，吴孔澜妻。生子大奇。孔澜病没，遗
腹又生大宾。氏旦夕麻髽哀号。所亲有觊其薄业者，
始以温语讽改适，不可；既而强委禽焉。氏曰：“此藐孤，
吴氏百世之祀，谁敢夺之？”遂拥大奇、大宾持刀以出，
众乃引去。刘虑二孤，为憾者侧目，遂哭踊，挈与返其
父家。迨二子稍长，纴绩澼絖以佐之。二子早食饩于
学宫，并以明经为郡邑博禄。养刘十馀年，寿终。